*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουνίου 1985
για συντηρητικά μέτρα όσον αφορά τις αγορές στην παρέμβαση κραμβόσπορων και γογγυλόσπορων
(85/330/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 155,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 231/85 (2),
Εκτιμώντας:
ότι το Συμβούλιο δεν ενέκρινε, μέχρι σήμερα, τις τιμές για την περίοδο εμπορίας 1985/86, σύμφωνα με τα άρθρα 22 και 24α του κανονισμού αριθ. 136/66/ΕΟΚ· ότι η Επιτροπή, κατ' εφαρμογή των αποστολών που της έχουν ανατεθεί από τη συνθήκη, οδηγείται να λάβει τα απαραίτητα συντηρητικά μέτρα για να εξασφαλισθεί η συνέχιση της λειτουργίας της κοινής γεωργικής πολιτικής στον τομέα των γογγυλόσπορων και των κραμβόσπορων ότι τα μέτρα αυτά λαμβάνονται συντηρητικά χωρίς να προδικάζουν τις αποφάσεις των τιμών του Συμβουλίου για την περίοδο 1985/83·
ότι η διατήρηση, έστω και προσωρινά, των τιμών παρεμβάσεως που εφαρμόζονται για την περίοδο 1984/85, ενέχει αναμφισβήτητο κίνδυνο μαζικών προσφορών στην παρέμβαση για τους κραμβόσπορους και τους γογγυλόσπορους της νέας εσοδείας, λαμβάνοντας υπόψη το ενδεχόμενο μειώσεως των τιμών που θα θεσπισθούν για τη νέα περίοδο· ότι, προκειμένου να αποφευχθούν αναστατώσεις επιζήμιες για τη διαχείριση του τομέα, πρέπει, συντηρητικά και προσωρινά, να εφαρμοσθούν οι τιμές αγοράς που καθορίσθηκαν για την περίοδο 1984/85, αφού υποστούν κάποια μείωση·
ότι το άρθρο 24α του κανονισμού αριθ. 136/66/ΕΟΚ προβλέπει την υποχρέωση εφαρμογής μειώσεως της ενδεικτικής τιμής και της τιμής παρεμβάσεως όταν ο μέσος όρος της πραγματικής παραγωγής των τριών τελευταίων περιόδων εμπορίας υπερβαίνει το κατώφλιο εγγυήσεως που έχει καθορισθεί· ότι, λαμβάνοντας υπόψη τους προσανατολισμούς που έχουν διαφανεί στους κόλπους του Συμβουλίου, και λαμβάνοντας υπόψη την τροποποιημένη πρόταση της Επιτροπής, πρέπει να εφαρμοσθεί προσωρινά μείωση κατά 1,8 %· ότι μια τέτοια μείωση αφήνει τη δυνατότητα μεταγενέστερης προσαρμογής σε περίπτωση καθορισμού των τιμών σε υψηλότερο επίπεδο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά την αγορά στην παρέμβαση κραμβόσπορων και γογγυλόσπορων, οι οργανισμοί παρεμβάσεως εφαρμόζουν τιμή παρεμβάσεως ίση με εκείνη που έχει καθορισθεί από τον κανονισμό (ΕΟΚ) αριθ. 1102/84 του Συμβουλίου (3), για την περίοδο εμπορίας 1984/85, μειωμένη κατά 1,8 %.
2. Η τιμή που αναφέρεται στην παράγραφο 1 προσαυξάνεται, σύμφωνα με το άρθρο 25 του κανονισμού αριθ. 136/66/ΕΟΚ, κάθε μήνα από τον τρίτο μήνα της περιόδου και για περίοδο οκτώ μηνών, με ποσό ίσο με εκείνο που προβλέπεται από τον κανονισμό (ΕΟΚ) αριθ. 1103/84 του Συμβουλίου (4).
3. Σύμφωνα με το άρθρο 26 παράγραφος 1 του κανονισμού αριθ. 136/66/ΕΟΚ, η τιμή αγοράς προσαρμόζεται συναρτήσει των προσαυξήσεων και μειώσεων που προβλέπονται από τον κανονισμό αριθ. 282/67/ΕΟΚ της Επιτροπής (5).
4. Οι διατάξεις του παρόντος άρθρου εφαρμόζονται με την επιφύλαξη των αποφάσεων που θεσπίζονται από το Συμβούλιο, σύμφωνα με τα άρθρα 22 και 24α του κανονισμού αριθ. 136/66/ΕΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιουνίου 1985.